一個典型嘅新古典經濟學家好可能做完上述嘅分析就收工，諗住呢個高度理想化嘅模型充分噉模擬到現實，但一個行為經濟學家仲會思考到底兩間公司係咪真係理性嘅決策者（通常都唔係）而如果唔係，佢哋喺邊方面唔似理性嘅決策者－兩間公司可能唔能夠喺複雜嘅市場環境下計出每個選項嘅得失（運算能力不足）又或者可能情報上有失誤（資訊不足）又或者可能因為某啲原因而焗住要倉猝做決策（時間不足）跟住個行為經濟學家仲會諗嚇，「兩間公司唔理性嘅地方」會點樣影響佢哋嘅行為（佢哋以乜嘢方式偏離理性模型）再按此執靚個模型，務求最後嗰個模型更加能夠描述同預測現實世界嘅現象。